CELEX: 32014R1227
Language: mt
Date: 2014-11-17 00:00:00
Title: Regolament ta' Implimentazzjoni tal-Kummissjoni (UE) Nru 1227/2014 tas- 17 ta' Novembru 2014 dwar l-iffissar ta' rata ta' aġġustament għall-pagamenti diretti previsti fir-Regolament tal-Kunsill (KE) Nru 73/2009 fir-rigward tas-sena kalendarja 2014 u li jħassar ir-Regolament ta' Implimentazzjoni tal-Kummissjoni (UE) Nru 879/2014

18.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 331/6
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 1227/2014
   tas-17 ta' Novembru 2014
   dwar l-iffissar ta' rata ta' aġġustament għall-pagamenti diretti previsti fir-Regolament tal-Kunsill (KE) Nru 73/2009 fir-rigward tas-sena kalendarja 2014 u li jħassar ir-Regolament ta' Implimentazzjoni tal-Kummissjoni (UE) Nru 879/2014
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u b'mod partikolari l-Artikolu 26(4) tiegħu,
   Wara li kkonsultat mal-Kumitat dwar il-Fondi Agrikoli,
   Billi:
   
               (1)
            
            
               Fil-21 ta' Marzu 2014 il-Kummissjoni adottat proposta għal Regolament tal-Parlament Ewropew u tal-Kunsill dwar l-iffissar ta' rata ta' aġġustament għall-pagamenti diretti previsti fir-Regolament tal-Kunsill (KE) Nru 73/2009 fir-rigward tas-sena kalendarja 2014 (2). Madankollu, sat-30 ta' Ġunju 2014, il-Parlament Ewropew u l-Kunsill kienu għadhom ma ffissawx din ir-rata. Għaldaqstant, skont l-Artikolu 26(3) tar-Regolament (UE) Nru 1306/2013, il-Kummissjoni stabbilixxiet ir-rata ta' aġġustament fir-Regolament ta' Implimentazzjoni tal-Kummissjoni (UE) Nru 879/2014 (3).
            
         
               (2)
            
            
               Il-previżjonijiet għall-pagamenti diretti u n-nefqa relatata mas-suq li hemm fl-Ittra ta' Emenda tal-Kummissjoni Nru 1 tal-Abbozz tal-Baġit għall-2015 juru l-bżonn li tiġi adattata r-rata ta' dixxiplina finanzjarja li tqieset fl-Abbozz tal-Baġit għall-2015. Biex ġiet stabbilita dik l-Ittra ta' Emenda, l-ammont ta' dixxiplina finanzjarja hu EUR 433 miljun għar-riżerva tal-kriżijiet fis-settur agrikolu li tissemma fl-Artikolu 25 tar-Regolament (UE) Nru 1306/2013. Sabiex titqies din l-informazzjoni ġdida, il-Kummissjoni għandha tadatta r-rata ta' aġġustament stabbilita fir-Regolament ta' Implimentazzjoni (UE) Nru 879/2014.
            
         
               (3)
            
            
               Bħala regola ġenerali, il-bdiewa li jressqu applikazzjoni tal-għajnuna għall-pagamenti diretti għal sena kalendarja waħda (N) jitħallsu matul perjodu fiss tal-pagamenti li jkun fis-sena finanzjarja (N + 1). Madankollu lill-bdiewa, l-Istati Membri jistgħu jagħtuhom pagamenti tardivi, sa ċertu limiti, li jaqbżu dan il-perjodu ta' pagament bla ebda limiti taż-żmien. Dawn il-pagamenti tardivi jistgħu jkunu jaqgħu f'sena finanzjarja sussegwenti. Meta għal sena kalendarja partikolari tiġi applikata d-dixxiplina finanzjarja, ir-rata ta' aġġustament m'għandhiex tiġi applikata għal pagamenti li għalihom l-applikazzjonijiet tal-għajnuna jkunu tressqu fis-snin kalendarji ħlief matul is-sena kalendarja meta tapplika d-dixxiplina finanzjarja. Għaldaqstant, sabiex il-bdiewa jkollhom trattament ugwali, jixraq li jkun previst li r-rata ta' aġġustament tkun tapplika biss għal pagamenti li għalihom l-applikazzjonijiet tal-għajnuna jkunu tressqu matul is-sena kalendarja li għaliha tapplika d-dixxiplina finanzjarja, irrispettivament minn meta l-bdiewa jingħataw il-pagament.
            
         
               (4)
            
            
               L-Artikolu 8(1) tar-Regolament (UE) Nru 1307/2013 tal-Parlament Ewropew u tal-Kunsill (4) jistipula li r-rata ta' aġġustament applikata għal pagamenti diretti stabbilita skont l-Artikolu 26 tar-Regolament (UE) Nru 1306/2013 għandha tapplika biss għal pagamenti diretti li jaqbżu l-EUR 2 000 u li jkunu se jingħataw lill-bdiewa fis-sena kalendarja korrispondenti. Barra minn hekk, l-Artikolu 8(2) tar-Regolament (UE) Nru 1307/2013 jistipula li minħabba l-introduzzjoni gradwali tal-pagamenti diretti, ir-rata ta' aġġustament tapplika biss għall-Bulgarija u għar-Rumanija mill-1 ta' Jannar 2016 u għall-Kroazja mill-1 ta' Jannar 2022. Għalhekk, ir-rata ta' aġġustament li trid tiġi ffissata b'dan ir-Regolament m'għandhiex tapplika għal pagamenti lill-bdiewa f'dawk l-Istati Membri.
            
         
               (5)
            
            
               Sabiex ikun żgurat li r-rata ta' aġġustament adattata tkun tapplika minn meta għandhom jibdew il-pagamenti lill-bdiewa skont ir-Regolament (UE) Nru 1306/2013, dan ir-Regolament għandu japplika mill-1 ta' Diċembru 2014.
            
         
               (6)
            
            
               Fil-kalkolu ta' kull pagament li jrid jingħata lill-bdiewa għal applikazzjoni tal-għajnuna li tressqet għas-sena kalendarja 2014, għandha titqies ir-rata ta' aġġustament adattata. Għalhekk, għaċ-ċarezza, għandu jitħassar ir-Regolament ta' Implimentazzjoni (UE) Nru 879/2014,
            
         ADOTTAT DAN IR-REGOLAMENT:
   Artikolu 1
   1.   Sabiex jiġi applikat l-aġġustament previst fl-Artikoli 25 u 26 tar-Regolament (UE) Nru 1306/2013 u skont l-Artikolu 8(1) tar-Regolament (UE) Nru 1307/2013, l-ammonti tal-pagamenti skont it-tifsira tal-Artikolu 2(d) tar-Regolament tal-Kunsill (KE) Nru 73/2009 (5) li jaqbżu l-EUR 2 000 u li jridu jingħataw lil bdiewa għal applikazzjoni tal-għajnuna mressqa għas-sena kalendarja 2014, għandhom jitnaqqsu b'1,302214 %.
   2.   It-tnaqqis previst fil-paragrafu 1 m'għandux japplika għall-Bulgarija, għall-Kroazja u għar-Rumanija.
   Artikolu 2
   Jitħassar ir-Regolament ta' Implimentazzjoni (UE) Nru 879/2014.
   Artikolu 3
   Dan ir-Regolament jidħol fis-seħħ fis-seba' jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan japplika mill-1 ta' Diċembru 2014.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta' Novembru 2014.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 549.
   
      (2)  COM(2014)175.
   
      (3)  Ir-Regolament ta' Implimentazzjoni tal-Kummissjoni (UE) Nru 879/2014 tat-12 ta' Awwissu 2014 li jiffissa rata ta' aġġustament għall-pagamenti diretti stipulata fir-Regolament tal-Kunsill (KE) Nru 73/2009 għas-sena kalendarja 2014 (ĠU L 240, 13.8.2014, p. 20).
   
      (4)  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).
   
      (5)  Ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċertu skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka ir-Regolament (KE) Nru 1782/2003 (ĠU L 30, 31.1.2009, p. 16).